תושבים באשקלון הגיבו בביטול לדבריו של אלוף פיקוד הדרום לשעבר יום טוב סמיה שאמר אתמול (ש') באולפן ynet כי "לתושבי הדרום יש טענות, אבל 90% בחרו באותה ממשלה שלא עשתה כלום בשבילם 11 שנה, אז אל תקטרו על המצב בעוטף עזה. תגידו שאתם מבסוטים, כולל הסבב של היום".

תושבי אשקלון: "מאמינים בביבי" (צילום: משי בן עמי)

במרכז אפרידר באשקלון, שבו שוכנים עסקים ואתרי בילוי רבים, אמרו תושבים כי הם עומדים מאחורי תמיכתם בראש הממשלה בנימין נתניהו גם לנוכח סבב ההסלמה. "אין מה להתלונן, ואין מי שיחליף את ביבי במדינה הזו. הוא ראש ממשלה של אחד ל...", אמר שניר חמו, תושב העיר. "זו אישיות שאין גדולה ממנה, וכל מי שתמך בו יודע למה הוא תמך בו, וכל מי שלא תמך בו עדיין בוחר בו. אין איפה לשפר, זו המציאות. יש חמאס, עם הנהגה גדולה, והם תמיד יעשו טרור. חיים את המציאות הזו, ואם מישהו אחר היה יושב בכיסא שלו, המצב היה יותר גרוע".

תומר עמר, תושב אשקלון, אמר: "אנחנו מאמינים בביבי ואנחנו מאמינים שהוא יודע מה לעשות, ואם גנץ היה - לא נראה לי שהיה משהו אחר". הוא סיפר על רגעי החרדה: "היום לא היה שגרתי. היה הרבה לחץ. המצב לא נעים בכלל ומקווים שיהיה בסדר ואין מה לעשות, ממשיכים בחיים".

"אם היה מישהו אחר, היה יותר גרוע". שניר חמו (צילום: משי בן עמי)





"הוא יודע מה לעשות". תומר עמר (צילום: משי בן עמי)





יום טוב סמיה: "הם בחרו בממשלה, שלא יקטרו"

"זו טעות גדולה", הגיב תושב נוסף מאשקלון על דברי האלוף במיל' יום טוב סמיה. "רק ביבי ינצח את המלחמה הזו. לא יעזור להם. אתם תראו עוד כמה ימים שהכול יהיה בסדר. ביבי יפתור את הבעיות. הוא ישנה את המצב. איך הוא יעשה את זה? יעשה. אל תדאגו".

ברחובות העיר אשקלון ניכרה היטב הדריכות. תנועה דלילה במיוחד של עוברי אורח ומכוניות נרשמה שם. המרינה, ממוקדי הבילוי המרכזיים בעיר, הייתה שוממה לחלוטין וכמעט כל העסקים נותרו סגורים. "משבע בבוקר התחילו האזעקות", סיפר שניר חמו. "שבת זו לא שבת. אנחנו רגילים לצאת ולבלות. כל השבת היינו בממ"ד בהיסטריות. בסופו של דבר אי אפשר לשבת ולבפחד יותר מידי. אנחנו רגילים למצב הזה, זה כך כבר יותר מעשור".

ריאיונות עם תושבי אשדוד באולפן ynet (צילום: אלי סגל, שחר גולדשטיין)

"אם תהיה הפסקת אש, אחרי האירוויזיון זה יחזור בגדול"

בוקר אחרי הפגיעה בבית באשקלון שבה נהרג תושב העיר משה אגדי, יצאנו לשוחח עם תושבי השכנה הצפונית אחרי שהאזעקות הגיעו אליהם אמש.

אמיר, שישב בבית קפה בעיר אמר: "זו שגרת חיינו. לא נהרוס אותה בגלל שום מצב כזה או אחר. אנחנו מקווים בעזרת השם שהמצב ישתפר ומדינת ישראל לא תוותר. אנחנו נמשיך לצאת, לבלות ולהיות כאן כל יום. שום מצב, לא אירוויזיון ולא שום דבר, צריך להפריע למדינה לעשות את הפעולות הנחוצות לה ובעזרת השם אנחנו תומכים במדינה, בראש הממשלה ובקדוש ברוך הוא שיעשה את הדברים הכי טובים בעזרת השם.

הוא הוסיף: "יש לנו שתי תינוקות קטנים בבית. אנחנו נמצאים בממ"ד זה החדר שינה, בסדר, עברנו את זה מאזעקה לאזעקה, שמענו את הפיצוצים בשמיים, אנחנו רגילים לזה כמה שנים טובות".

ירדנה, תושבת העיר, סיפרה: "אנחנו גרים לא רחוק. אין לנו ממד בבית, גם היינו צריכים ללכת לקופת חולים, אמרנו נבוא לקניון, פה לפחות יש מיגון". חברתה שיר, שהגיע עם בנה התינוק, אמרה: "צריך ללכת בזהירות, לא להלחיץ את הילד. אין לנו ממ"ד, הלכנו למדרגות כל הלילה. הילד כל שנייה קם משינה אבל אנחנו חזקים, נשרוד את זה. אנחנו תמיד ליד מקומות ממוגנים, אנחנו לא לוקחים סיכון שתתפוס אותנו אזעקה ולא יהיה לנו לאן ללכת עם תינוק, זו אחריות לא רק על עצמי, גם עליו".

על הסיכוי להפסקת אש אמרה ירדנה: "התחושה שלי שאם תהיה הפסקת אש, אחרי האירוויזיון הסבב יחזור ובגדול לצערי. אני עובדת בגני ילדים פה, אני היום לא עובדת, זה לא קל, הילדים יוצאים עם טראומות. היה צריך להיות היום טקס גדול ליום העצמאות באשדוד, אלה החלטות לא פשוטות, אני משאירה את זה למנהיגים".